སྔགས་བརྗོད་ཅིང་བྱང་ཆུབ་ཀྱི་ཤིང་དུ་མོས་ཏེ་འབུལ། དེ་ལྟར་བསྲེག་རྫས་རྣམས་ལག་གཡས་པས་དབུལ་ཞིང་དུརྺ་དང་ཀུ་ཤ་འབུལ་ཚུལ་ཡང་ཡམ་ཤིང་དང་འདྲ། རྫས་རེ་རྫོགས་མཚམས་སུ་འདོད་གསོལ་ཚར་རེ་བྱ་བ་ཀུན་ལ་འདྲ་ཞིང་། དེ་ལྟ་བུས་གོས་ཟོང་གི་བར་དུ་འབུལ། འདིར་པར་མ་ཐམས་ཅད་དུ་གོས་ཟུང་ཞེས་འདུག་པ་མ་དག་སྟེ་སྟོད་གཡོགས་སྨད་གཡོགས་མཚོན་པའི་གོས་སམ་དར་ཟུང་སྟེ་གཉིས་དགོས་པའི་དོན་ནོ། །བསྲེག་རྫས་རྫོགས་ནས་གཞུང་དུ་མི་གསལ་ཡང་རྒྱ་གཞུང་དུ་འབྱུང་བ་ལྟར་སྔགས་ཙམ་གྱིས་མཆོད་ཅིང་ཕྱག་ལེན་འགའ་ཞིག་ཏུ་ཡོད་པ་ལྟར་གཏོར་མ་འབུལ་ན། ཡཀྵས་བསང་། ནམ་མཁའ་མཛོད་དང་རྒྱ་ཆེན་ཤུགས་ལྡན་གྱིས་བརླབ། ཨོཾ་ཨགྣ་ཡེ་དེ་ཝ་ཏ་ས་པཱ་རི་ཝ་རེ་བྷྱཿ ན་མཿསརྦ་ནས་གྲྀ་ཧྞ་བ་ལིངྟ་སྭཱ་ཧཱ། ལན་གསུམ་གྱིས་ཕུལ། དྲང་སྲོང་ཆེན་པོ་འཁོར་བཅས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ་བདག་སོགས་སེམས་ཅན་ཐམས་ཅད་དང་ཁྱད་པར་དམིགས་ཡུལ་གྱི་ལས་ཀྱི་སྒྲིབ་པ་ཐམས་ཅད་སོགས་སྔར་བཞིན་འདོད་གསོལ་བྱ། ཚངས་པ་འཇིག་རྟེན་སོགས་སམ། ཡང་ན། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོའི་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་པས་བསྟོད། མ་འབྱོར་བ་དང་སོགས་བཟོད་པར་གསོལ། བཛྲ་མུཿ མེ་ལྷ་རང་བཞིན་གྱི་གནས་སུ་གཤེགས་པར་གྱུར། སླར་ཡང་མེའི་དབུས་སུ་པདྨ་དང་ཟླ་བའི་གདན་དཀྱིལ་འཁོར་གྱི་ལྷའི་གྲངས་དང་མཉམ་པ་གྲུབ་པར་གྱུར། དད་པ་དང་ནི་སོགས་ནས༴ ཛཿཧཱུྃ་བཾ་ཧོ་བཅོམ་ལྡན་འདས་མི་འཁྲུགས་པའི་དཀྱིལ་འཁོར་ཆེན་པོ་རྟེན་བརྟེན་པར་བཅས་པའི་ལྷ་ཚོགས་བྱོན་ནས་གདན་ལ་བཞུགས་པར་གྱུར་ཅེས་བརྗོད། འདིར་ཅུང་ཟད་དཔྱད་དུ་ཡོད་དེ་རྩ་བའི་རྒྱ་གཞུང་སྔར་བུམ་བསྐྱེད་ཀྱི་སྐབས་སུ་ཞར་དུ་དྲངས་པ་བཞིན་མེ་ལྷ་གཤེགས་པའམ་ཡང་ན་མེ་འབར་བའི་རྣམ་པར་གྱུར་པའི་དབུས་སུ་གདན་གྱི་པད་ཟླ་བསྒོམ་པར་གསུངས་པས་གཞལ་ཡས་ཁང་གི་དོད་ཐབ་ཉིད་ཀྱི་གོ་ཆོད་པས་གཞལ་ཡས་ཁང་ལོགས་སུ་བསྒོམ་དགོས་རྒྱུ་མིན་འདྲ་ཞིང་། དེ་ལྟར་ཡང་སྤྱན་འདྲེན་རྒྱུ་ཡང་བརྟེན་པ་དཀྱིལ་འཁོར་གྱི་ལྷ་ཚོགས་ཁོ་ན་སྤྱན་དྲངས་ཏེ་གདན་ལ་བཞུགས་པ་ཡིན་ནམ་སྙམ་སྟེ་རྟེན་གཞལ་ཡས་ཁང་བྱོན་ནས་པད་ཟླའི་གདན་ལ་བཞུགས་ཞེས་པ་ནི་མི་འཐད་ཅིང་འབྲེལ་བར་མི་སྣང་བས་དཀྱིལ་འཁོར་རྟེན་བརྟེན་པར་བཅས་པའི་ཞེས་པའི་དགོངས་གཞི་གཞན་ཡོད་ན་མ་གཏོགས་ཡིག་མཁན་གྱིས་ཧོལ་རྒྱུགས་སུ་ཐལ་བའམ་བར་སྐབས་སུ་བཅུག་པ་འདྲ་མིན་ནམ་སྙམ་པས་བརྟག་པར་བྱ་བའི་གནས་ཏེ། སྤྱིར་ཡེ་ཤེས་པ་སྤྱན་འདྲེན་སོགས་ཀྱི་སྐབས་སུ་རྟེན་བརྟེན་པ་ལྷན་ཅིག་སྤྱན་འདྲེན་དགོས་པ་རྒྱུད་སྡེ་གོང་མའི་སྐབས་སུ་ཤིན་ཏུ་མང་ཡང་བྱ་རྒྱུད་དུ་འདི་རིགས་དཀོན་ཞིང་ད་ལམ་འདིར་ནི་གཞལ་ཡས་ཁང་ངེས་པར་དགོས་པ་ཞིག་ཡིན་ན་གདན་གྱི་པད་ཟླ་དང་ལྷན་ཅིག་ཐབ་ནང་དུ་སྔར་ནས་བསྐྱེད་ཆོག་པ་ལ་སྔོན་ལ་གདན་ཐབ་ནང་དུ་བཏིང་ཚར་ནས། ཁང་པ་ཕྱི་ནས་འགུགས་དགོས་པ་འཇིག་རྟེན་གྱི་ཚུལ་དང་ཡང་མི་མཐུན་པར་འགྱུར་བས་སོ་སྙམ་མོ། །དེ་ནས་མཆོད་བསྟོད་བདག་བསྐྱེད་ཀྱི་སྐབས་བཞིན་བྱ་བ་ལས་གཏོར་འབུལ་མཇུག་ཏུ་བྱ་བ་ཡིན་པས་དཀྱུས་འདིར་མི་དགོས་གཞན་འདྲ། དགང་བླུགས་སྔར་བཞིན་ཐོགས་ཏེ་ལས་ཀྱི་སྒྲིབ་པ་རྣམ་པར་སྦྱོང་བའི་རྩ་སྔགས་ཀྱི་མཐར་ཨགྣ་ཡེ་བརྒྱ་རྩ་བརྒྱད་དབུལ་བར་གསུངས་པ་དེང་སང་ལག་ལེན་འཇུག་པ་བདེ་ཕྱིར་མགོར་ཀཾ་ཀ་ནིའི་གཟུངས་ཚར་གཅིག་བརྗོད་རྗེས་ཨགྣ་ཡེ་བརྒྱ་རྩ་བརྒྱད་དང་བསྟུན་མར་ཁུ་ཕུལ་རྗེས་བཅོམ་ལྡན་འདས་མི་འཁྲུགས་པའི་ལྷ་ཚོགས་ལ་བསྲེག་བླུགས་མཆོད་བསྟོད་ཕུལ་བ་ལ་བརྟེན་ནས་སོགས་འདོད་གསོལ་བྱ། དེས་རིགས་འགྲེ་བས་མགོར་གཟུངས་ཚར་རེ་བརྗོད་རྗེས་རྫས་སྔགས་གང་ཡིན་གྱི་གྲངས་ཅི་ཙམ་འདོད་པ་ཕུལ་རྗེས་འདོད་དོན་གསོལ་བ་གདབ་པ་ཀུན་ལ་འདྲ། ཁྱད་པར་སྡིག་སྒྲིབ་སྦྱོང་བ་ལ་ཏིལ་དང་ཡུངས་དཀར་ལན་སྟོང་གིས་ཉུང་མཐའ་བྱས་པ་ངེས་པར་དབུལ་ཏེ། ཇོ་བོས་མཛད་པའི་སྦྱིན་སྲེག་གི་རྒྱ་གཞུང་ལས། མར་དང་གྲོ་དང་སྲན་མ་དང་། །ཞོ་དང་སྨན་དང་དུརྺ་དང་། །ཀུ་ཤ་ཡམ་ཤིང་མེ་ཏོག་དང་། །ཏིལ་དང་ཡུངས་དཀར་ལ་སོགས་བསྲེག །ཐམས་ཅད་རྒྱུན་གཅོད་སྔགས་ཀྱིས་བྱ། །ཁྱད་པར་ལས་སུ་བྱ་བ་ནི། །ཏིལ་དང་ཡུངས་དཀར་དག་ལ་ནི། །བརྒྱ་འམ་སྟོང་ངམ་ཁྲི་རུ་བསྲེག །སྡིག་སྒྲིབ་སྦྱོང་བའི་ལས་སུ་བསྟན། །ཞེས་གསུངས། འདིར་ཐམས་ཅད་རྒྱུན་གཅོད་སྔགས་ཀྱིས་བྱ། །ཞེས་གསུངས་པའི་ནུས་པས་གཙོ་འཁོར་གྱི་ལྷ་སྔགས་སོ་སོར་མི་དགོས་པར་རྩ་སྔགས་གཅིག་པུས་ཆོག་པ་དང་། བསྡུས་པའི་སྐབས་སུ་རྫས་སྔགས་ཀྱང་སོ་སོར་མི་དགོས་པར་ལས་སྒྲིབ་རྒྱུན་གཅོད་ཀྱི་གཟུངས་ཁོ་ནས་རྫས་ཐམས་ཅད་ཕུལ་ཆོག་པར་ཡང་བསྟན་ཏོ། །རྒྱ་གཞུང་དུ། དེ་ནས་མཆོད་བསྟོད་གཏོར་མ་བཏང་། །བསྔོ་དང་བཟོད་པར་གསོལ་ཏེ་གཤེགས། །ཞེས་གསུངས་པ་ལྟར། མཆོད་བསྟོད་རྒྱས་བསྡུས་ཅི་རིགས་པ་དང་། བཛྲ་ཡཀྵ་ནས༴ བ་ལིང་པཱུ་ཛ་ཁཱ་ཧི་ཁཱ་ཧིའི་བར་གྱིས་གཏོར་མ་ཕུལ། དེ་ཡང་ཐབ་ཏུ་འབུལ་རྒྱུའི་མར་བཟོས་ཀྱི་གཏོར་ཆུང་ཡོད་ན་བླུགས་གཟར་གྱིས་བླངས་ཏེ་ཐབ་ནང་དུ་འབུལ་ལོ། །བཅོམ་ལྡན་འདས་མི་འཁྲུགས་པའི་ལྷ་ཚོགས་རྣམས་ཀྱིས་བདག་སོགས་སེམས་ཅན་ཐམས་ཅད་ཀྱི་ཞེས་པ་ལྟ་བུ་སྤྱི་འགྲོའམ། དམིགས་ཡུལ་ཚེ་ལས་འདས་པ་འདི་ཞེས་བྱ་བའི་ལས་ཀྱི་སྒྲིབ་པ་ཐམས་ཅད་ཞི་བར་མཛད་དུ་གསོལ། ཞེས་འདོད་དོན་གསོལ་བ་འདི་ལྟ་བུ་གོང་མ་རྣམས་ལའང་རིགས་འགྲེའོ། །སྔར་དཀྱིལ་འཁོར་སྒྲུབ་མཆོད་ཀྱི་ལྷ་སྟ་གོན་སོགས་སྐབས་མང་པོར་གཏོར་མ་བཏང་ཞེས་གསུངས་པ་ཆ་གསུམ་ལ་གོ་དགོས་པ་མང་དུ་ཡོད་ཀྱང་། འདིར་ནི་མཇུག་གི་མཆོད་བསྟོད་ཀྱི་མཐར་གཏོར་མ་གཏོང་བར་གསུངས་པ་འདས་གཏོར་ཁོ་ན་སྟེ། གཞན་དུ་འདིའི་འཕྲོས་སུ་ཕུང་པོ་ཕལ་པ་ཡིན་ན་དེ་ཉིད་གཏོར་མར་བྱིན་གྱིས་བརླབ། །གཏོར་སྔགས་ཀྱིས་ཕུལ། བླ་མ་དགེ་བའི་བཤེས་གཉེན་གྱི་ཡིན་ན་དེ་ཉིད་ལྷ་བསྐྱེད་ནས་བསྲེག་བླུགས་འབུལ་གཏོར་མ་གཞན་བྱའོ། །ཞེས་གསུངས་པ་འདི་མ་འབྲེལ་བར་འགྱུར་ཏེ། ཕུང་པོ་ཕལ་པ་གཏོར་མར་བརླབས་ཏེ་འབུལ་བ་དེ་འདས་གཏོར་ལ་ཡིན་གྱི་ཆ་གསུམ་ལ་དེ་འདྲའི་དོགས་པ་མེད་པའི་ཕྱིར་རོ། །འོན་ཀྱང་ཕུང་པོ་ཕལ་པ་སྲེག་སྦྱང་བྱེད་སྐབས་གོང་བཞིན་དངོས་སུ་ཐབ་ཏུ་འབུལ་རྒྱུའི་འདས་གཏོར་གཅིག་བྱས་ནས་དེ་བྱིན་གྱིས་བརླབ་དུས་ཚེ་འདས་ཀྱི་ཕུང་པོ་ཡང་དེ་དང་དབྱེར་མེད་དུ་མོས་ཏེ་བརླབས་ནས་འབུལ་སྔགས་ཀྱིས་ཕུལ་ན་ལེགས་པར་འོང་ལ། བླ་མ་དགེ་བའི་བཤེས་གཉེན་གྱི་སྐུ་གདུང་ནི་ཐོག་མ་ཉིད་ནས་འདས་ལྷའི་ཡེ་ཤེས་པ་སྤྱན་འདྲེན་བྱས་ནས་གདན་ལ་བཞུགས་སྐབས་དེ་དང་དབྱེར་མེད་དུ་མོས་ཏེ་འདས་ལྷའི་བསྲེག་བླུགས་མཆོད་བསྟོད་ཐམས་ཅད་དཀྱིལ་འཁོར་གྱི་ལྷ་དང་བླ་མའི་ཐུགས་གཉིས་སུ་མེད་པའི་ཡེ་ཤེས་རྣམ་པ་སྐུ་གདུང་གི་རྣམ་པར་ཤར་བ་རྣམས་དབྱེར་མེད་དུ་བཞུགས་པ་དེ་ཉིད་ལ་འབུལ་ཞིང་འདི་སྐབས་གཏོར་མ་གཞན་བྱའོ། །ཞེས་པ་ཡང་གཏོར་མ་དཀྱུས་མ་སྤྱི་འགྲོ་དེ་ཉིད་ཕུལ་བས་ཆོག་གི་ཕུང་པོ་ཕལ་པའི་སྐབས་ལྟར་སྐུ་གདུང་གཏོར་མར་བརླབས་ཏེ་འབུལ་མི་དགོས་ཞེས་པའི་དོན་ནོ། །འདིར་བསྔོ་བ་ཞེས་པ་སྤྱིར་བསྔོ་སྨོན་གྱི་རིགས་ཅི་འདོད་བྱ་བ་ཡིན་ལ་བྱེ་བྲག་ཏུ་གཤིན་དོན་ལྟ་བུ་ཡིན་ན་བླ་མས་མཐུན་འགྱུར་དང་བཅས་པའི་བསྔོ་བ་དང་མངོན་པར་དགའ་བའི་སྨོན་ལམ་སོགས་ཀྱང་བྱ་ཞིང་། དེ་ཡང་ཐབ་ཀྱི་ལྷ་མ་གཤེགས་གོང་དུ་བྱེད་པ་ནི་དེ་དག་དཔང་པོར་གསོལ་ཏེ་བསྔོ་སྨོན་བྱེད་པར་དགོངས་པའོ། །མ་འབྱོར་བ་དང་སོགས་ལྷག་པ་དང་ནི་ནོངས་བཤགས་བཟོད་གསོལ་ཅི་རིགས་པའི་མཐར། ཨོཾ་ཁྱེད་ཀྱིས་སེམས་ཅན་སོགས་བཛྲ་མུཿ ཕྱག་རྒྱ་སེ་གོལ་དང་བཅས་པ་བྱས་ལ། དཀྱིལ་འཁོར་གྱི་ལྷ་ཚོགས་རྣམས་རང་བཞིན་གྱི་གནས་སུ་གཤེགས་པར་གྱུར། ཅེས་བརྗོད། འདིར་གཞུང་དུ་ལྷག་མ་བསྡུས་ཨ་ཀཱ་རོས་ལྷག་མ་ལ་དབང་བ་རྣམས་ཚིམ་པར་བྱའོ། །ཞེས་པ་ཙམ་ལས་མ་བྱུང་ཡང་ཇོ་བོའི་རྒྱ་གཞུང་དུ། རྫས་ལྷག་མེ་ཡི་ལྷ་ལ་འབུལ། །མཆོད་བསྟོད་བཟོད་གསོལ་བཅས་གཤེགས། །ཁྱོད་ཀྱིས་སེམས་ཅན་དོན་ཀུན་མཛད། །སོགས་གསུངས་རྗེས། དམན་མ་བསྡུ་ཞིང་ཨ་ཀཱ་རོ་བརྗོད། །ཇི་ལྟར་གྲགས་པའི་བཀྲ་ཤིས་བརྗོད། །ཞེས་གསུངས་པ་ལྟར་ན་འདས་ལྷ་གཤེགས་པའི་མཇུག་ཏུ་སླར་ཡང་ཐབ་ཏུ་མེ་ལྷ་སྐད་ཅིག་གིས་བྱོན་པར་གྱུར། ཨགྣ་ཡེ་མར་གྱི་དགང་བླུགས་དང་། རྫས་སྔགས་ཐམས་ཅད་སྦྲེལ་ཏེ་ཚར་གཅིག་བརྗོད་པས་བསྲེག་རྫས་ལྷག་མ་ཕུལ། སྔར་བཞིན་སྔགས་མཆོད་དང་བསྟོད་པ་བྱ། བཟོད་གསོལ་བྱས་རྗེས་ཁྱོད་ཀྱིས་སེམས་ཅན་ནམ། ཡང་ན། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིང་། །བདག་ལ་དངོས་གྲུབ་ཀུན་བསྒྲུབ་མཛོད། །གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། དེ་རྗེས་ལྷག་མའི་ལྷག་རྣམས་ཚོ་ཐབ་ཏུ་བླུགས་ལ་ཨ་ཀཱ་རོ་བརྗོད་ཅིང་ལྷག་མ་ལ་དབང་བ་རྣམས་ཚིམ་པར་མོས་ན་རྒྱ་གཞུང་དང་མཐུན་པར་མངོན་མོད། གཞུང་དུ་ཆད་དམ་ཇི་ལྟར་ཡང་མ་གསུངས་ཤིང་ད་ལྟ་ལག་ལེན་མེད་པས་ལབ་ལོབ་མང་པོ་བྱས་ཀྱང་སུ་ཞིག་ཡིད་ཆེས་པར་འགྱུར་སྙམ་མོ། །དེ་རྗེས་བཀྲ་ཤིས་ཀྱི་ཚིགས་སུ་བཅད་པ་རྒྱ་ཆེར་བརྗོད་དེ་བདེ་ལེགས་སུ་བྱའོ། །འདིར་གོང་གི་སྦྱིན་སྲེག་གི་མེ་ཐོག་མར་སྦར་མ་ཐག་གི་སྐབས་དང་། འདས་མ་འདས་ཀྱི་ལྷ་ལ་བསྲེག་བླུགས་འབུལ་བའི་ཐོག་མར་མེ་པྲ་བརྟག་བྱ་སྟེ། ངན་སོང་སྦྱོང་རྒྱུད་ལས། ཡང་ན་ཧོམ་ཁུང་ནང་དུ་ནི། །མེ་ཡི་ལྟས་ནི་རྟོགས་བྱེད་ཅིང་། །ལྷ་ཡི་གནས་སུ་སྐྱེ་བ་དང་། །སྡིག་པ་བཅོམ་པའི་མཚན་མ་ནི། །དཀར་པོ་ཉིད་དང་གཡས་སུ་འབར། །གྱེན་དུ་འབར་ཞིང་དྲི་མ་མེད། །ཟླུམ་ཞིང་རྣམ་པར་མི་འཕྲོ་ལ། བརྟན་པ་གློག་བཞིན་དྲི་མ་མེད། །ཅེས་དང་། ཡང་ན་མེ་ལྷ་ཉིད་ཀྱིས་ནི། བདག་ཉིད་ཇི་བཞིན་སྟོན་བྱེད་དེ། །ཟླ་བ་དྲི་མེད་དཀར་འདྲ་ལ། །བཞིན་མདོག་བཟང་ཞིང་ལྷམ་མེར་འབར། །དེ་ནི་མཚན་མ་དེ་དག་གིས། །དམྱལ་བ་ལ་སོགས་རྣམ་གྲོལ་ཞིང་། །སྡིག་པ་བཅོམ་ནས་བདེ་འགྲོའི་འགྲོར། །སྐྱེས་པ་ཡིན་པར་ཤེས་པར་བྱ། །ཞེས་རབ་ཏུ་མེ་ལྷ་ཉིད་ཀྱིས་ཞལ་དངོས་སུ་སྟོན་པར་གསུངས་པ་དེང་སང་འབྱུང་དཀའ་ཡང་མེ་ལྕེ་དཀར་ཞིང་གྱེན་དུ་འབར་བ། དྭངས་ཤིང་དྲི་མེད་པ་གཡས་བསྐོར་དུ་འབར་བ། སྒྲ་མེད་པའམ་སྒྲ་སྙན་པོ་དང་དྲི་ཞིམ་པོ་འབྱིན་པ་སོགས་བྱུང་ན་ངེས་པར་སྡིག་པ་བྱང་ཞིང་བདེ་འགྲོར་སྐྱེ་བའི་མཚན་མ་སོགས་དགེ་བར་ཤེས་པར་བྱ་ལ། གལ་ཏེ་དེ་ལས་ལྡོག་པའི་མེ་པྲ་ངན་པ་བྱུང་ན་ལས་སྔགས་དང་བསང་ཆུ་གཏོར་ཏེ་བགེགས་ཞི་བར་བྱའོ། །དེ་ལས་བསྲེག་རྫས་མར་ཁུ་སོགས་ཁུ་བའི་རྫས་ནི་ཞལ་དང་། ཡམ་ཤིང་དུརྺ་ཀུ་ཤ་སོགས་འོད་ཀྱི་དཀྱིལ་འཁོར་དང་། གོང་བུའི་རྫས་ཞོ་ཟན་དང་ཤིང་ཏོག་སོགས་དང་འབྲུ་དང་སྨན་རྣམས་ཕྱག་དང་། གོས་ཟུང་ནི་སྐུ་ལ་འབུལ་བ་སོགས་སྤྱི་དང་འདྲ། ཐབ་ཀྱི་མེ་རང་བཞིན་གྱིས་མ་ཤི་བར་དུ་མི་དཀྲུག་མི་བརྡལ་མི་འགོང་། གལ་ཏེ་ལོང་མེད་ན་ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ན་སརྦ་ཨརྠ་སཱ་དྷ་ཡ་སྭཱ་ཧཱ། ཞེས་པའི་སྤྱན་མའི་སྔགས་བརྒྱ་རྩ་སོགས་བཟླས་པའི་འོ་མ་དང་ཆུ་བསྲེས་པས་གཞིལ་ལ་ཐལ་སོལ་རྣམས་རྒྱ་མཚོར་འབབ་ངེས་པའི་ཆུ་ཀླུང་དུ་དོར་བར་བྱའོ། །གལ་ཏེ་བསྙེན་པའི་ཁ་སྐོང་གི་སྦྱིན་སྲེག་ལྟ་བུ་བྱེད་ན་འདོད་གསོལ་སྤེལ་ཚིག་གི་སྐབས་སུ་བདག་གི་སྔགས་མ་དག་པ་དང་ཏིང་ངེ་འཛིན་མི་གསལ་བ་དང་ཆོ་ག་ལྷག་ཆད་དུ་གྱུར་པ་དང་། སྤྱོད་པ་ཉམས་པ་ལ་སོགས་པ་དངོས་གྲུབ་ཀྱི་བར་ཆད་དུ་གྱུར་བའི་བསྙེན་སྒྲུབ་ཀྱི་ཉེས་སྐྱོན་སྡིག་སྒྲིབ་ཐམས་ཅད་ཞི་བར་མཛད་དུ་གསོལ། ཞེས་སྦྱར་ཞིང་བསྲེག་རྫས་བྱིངས་ཚར་གཅིག་རྫོགས་རྗེས་ཏིལ་ཁོ་ན་བཟླས་པས་བཅུ་ཆའི་གྲངས་ལོངས་པར་འབུལ་ཞིང་སྔགས་ནི་གཟུངས་རིང་རྐྱང་པའམ། དེའི་མཐར་ཏིལ་སྔགས་བཏགས་པ་དང་བརྒྱ་བརྒྱའི་མཚམས་སུ་འདོད་གསོལ་བྱ་བ་སོགས་ཤེས་པར་བྱའོ། །བླ་མ་དགེ་བའི་བཤེས་གཉེན་གྱི་གདུང་ཆོག་ཇི་ལྟར་བྱ་བའི་ཚུལ་དང་ཕལ་པའི་རོ་བསྲེག་གི་ཆོ་ག་སོགས་ནི་རྒྱས་པར་གཞན་དུ་ཤེས་པར་བྱ་བས་འདིར་མ་སྨོས་ལ། དཀྱིལ་འཁོར་སྒྲུབ་མཆོད་ལ་སོགས་པ་དང་འབྲེལ་བར་ལྷ་མཉེས་པར་བྱེད་པའི་སྦྱིན་སྲེག་གི་ཆོ་ག་ལ་ནི། ཆོ་གའི་ཆིངས་འདི་ཉིད་ལ་རྒྱས་པའི་སྦྱིན་སྲེག་ཏུ་ཁ་བསྒྱུར་ནས་བྱ་སྟེ། བྲིས་ཐབ་ཀྱི་སྐབས་སུ་ཐབ་ཁུང་སེར་པོ་རྒྱར་ཁྲུ་དོ་མུ་རན་ཁ་ཁྱེར་སོར་བརྒྱད་པ་དབུས་སུ་རིན་པོ་ཆེ་ཆ་དགུ་པ་དང་། མུ་རན་ཁ་ཁྱེར་ལ་ཡང་ནོར་བུའི་འཕྲེང་བ། ཡམ་ཤིང་ཁྲུ་གང་པ་ཤིང་གི་རྩེ་མོ་དང་ཉེ་བའི་རྐེད་པའི་ཆ་ལས་བྱུང་བ། གཞན་བསྲེག་རྫས་ཕལ་ཆེར་ཞི་བ་དང་འདྲ་ཞིང་། མེ་ཏོག་དང་གོས་ཟུང་སེར་པོ་ཤིང་ཏོག་སྣ་ཚོགས་ཟས་སྣ་རིན་པོ་ཆེ་སོགས་ཀྱང་བཤམ། ཐབ་བསྐྱེད་སྐབས་བྷྲཱུྃ་ལས་རིན་པོ་ཆེའི་ཐབ་ཁུང་སེར་པོ་གྲུ་བཞི་པ་མུ་རན་ཁ་ཁྱེར་རིན་པོ་ཆེའི་ཕྲེང་བས་བསྐོར་བ་ཞེས་དང་། རྒྱལ་རིགས་སམ་ཕྱུག་པོའི་ཁྱིམ་ནས་བྱུང་བའི་མེ་སྤར། པད་ཉི་ལ་རཾ་ལས་མེ་ལྷ་སྐུ་མདོག་སེར་པོ་ཞེས་དང་། དགང་བླུགས་འབུལ་སྐབས་རིན་པོ་ཆེའི་ཁུ་ཚུར་གྱིས་བཟུང་། འདོད་གསོལ་སྐབས། བསྲེག་བླུགས་མཆོད་བསྟོད་ཕུལ་བ་ལ་བརྟེན་ནས་བདག་སོགས་དཔོན་སློབ་ཡོན་མཆོད་འཁོར་དང་བཅས་པའི་ཚེ་བསོད་དཔལ་འབྱོར་ཡེ་ཤེས་དང་། ཡོན་ཏན་མངོན་པར་མཐོ་བའི་ལེགས་ཚོགས་ཐམས་ཅད་ཟླ་བ་ཡར་གྱི་ངོ་ལྟར་འཕེལ་ཞིང་རྒྱས་པར་མཛད་དུ་གསོལ། ཞེས་སྦྱར། བསྲེག་རྫས་གཞན་འདྲ། ཚེ་ནོར་རྒྱས་ཕྱིར་དུརྺ་དང་འབྲས་སོགས་མང་ཙམ་ཕུལ། བིལ་བ་སྟར་ཁ་སོགས་ཤིང་ཐོག་རྣམས་ལ་ཨོཾ་མ་ཧཱ་ཤེ་པ་ཡེ་སྭཱ་ཧཱའམ། ཨོཾ་ཤྲི་པ་ལ་ཡེ་སྭཱ་ཧཱ་དང་ཟས་སྣའི་རིན་པོ་ཆེ་སོགས་གཞན་རྣམས་ཨོཾ་མ་ཧཱ་ཤྲི་ཡེ་སྭཱ་ཧཱས་ཕུལ། གཞན་འདྲ། འདས་ལྷའི་སྐབས་སྒྲུབ་མཆོད་དང་འབྲེལ་ན། དཀྱིལ་འཁོར་གྱི་དྲུང་དུ་མེ་ཏོག་གི་སྣོད་བཞག སྤྱན་འདྲེན་ཚུགས་གདོང་དུ་ལས་རྡོར་གྱིས་དཀྱིལ་འཁོར་ལ་ཕྱག་གསུམ་སྔོན་དུ་འགྲོ་བས་མེ་ཏོག་གི་སྣོད་བླངས་ཏེ་སྤྱན་འདྲེན་རྫོགས་རྗེས་དར་ལམ་རོལ་མོ་དང་བཅས་སྤྱ